b"\n_START_ARTICLE_\nEid al-Adha\n_START_SECTION_\nPerioada s\xc4\x83rb\xc4\x83torii\n_START_PARAGRAPH_\nPentru stabilirea evenimentelor importante \xc8\x99i a s\xc4\x83rb\xc4\x83torilor religioase, musulmanii utilizeaz\xc4\x83 calendarul islamic, calculat dup\xc4\x83 fazele lunii (calendar lunar) \xc8\x99i este cu 10-12 zile mai scurt dec\xc3\xa2t anul din calendarul gregorian. Conform calendarului gregorian, cel islamic \xc3\xaencepe \xc3\xaen anul 622 d.Hr, an denumit Hegira, \xc3\xaen care a avut loc emigrarea profetului Muhammad de la Mecca la Medina. De asemenea, referin\xc8\x9ba pentru \xc3\xaenceputul urm\xc4\x83toarei zile este chemarea la rug\xc4\x83ciunea ritual\xc4\x83 de sear\xc4\x83 \xc8\x99i nu miezul nop\xc8\x9bii cum suntem obi\xc8\x99nui\xc8\x9bi._NEWLINE_Kurban Bayram\xc3\xae se s\xc4\x83rb\xc4\x83tore\xc8\x99te anual, \xc3\xaen a dou\xc4\x83sprezecea lun\xc4\x83 islamic\xc4\x83 (\xc3\xaen limba turc\xc4\x83: Zul-Hijjah sau Dhu'l-Hijjah), ziua a zecea \xc8\x99i dureaz\xc4\x83 patru zile. \xc3\x8en anul 2016 d.Hr., ce corespunde cu anul islamic 1437, Kurban Bayram\xc3\xae s-a s\xc4\x83rb\xc4\x83torit \xc3\xaen data de 12 septembrie.\n_START_SECTION_\nOriginile s\xc4\x83rb\xc4\x83torii\n_START_PARAGRAPH_\nOriginile acestei s\xc4\x83rb\xc4\x83tori sunt foarte vechi \xc8\x99i comemoreaz\xc4\x83 supunerea Profetului Ibrahim (Avraam) \xc3\xaen fa\xc8\x9ba lui Allah. Conform tradi\xc8\x9biei islamice, credin\xc8\x9ba lui Avraam a fost pus\xc4\x83 la \xc3\xaencercare, iar Allah i-a ordonat s\xc4\x83-\xc8\x99i sacrifice unicul s\xc4\x83u fiu. De dragul lui Allah, Avraam a fost de acord s\xc4\x83-\xc8\x99i omoare fiul, dar \xc3\xaen momentul \xc3\xaen care a vrut s\xc4\x83-l \xc3\xaenjunghie pe altar, Allah l-a oprit \xc8\x99i le-a trimis celor doi un berbec ce a fost sacrificat \xc3\xaen locul s\xc4\x83u. Avraam \xc8\x99i-a dovedit astfel credin\xc8\x9ba, supunerea \xc8\x99i iubirea fa\xc8\x9b\xc4\x83 Allah. Acest eveniment este recunoscut \xc8\x99i de tradi\xc8\x9bia iudeo-cre\xc8\x99tin\xc4\x83 \xc8\x99i este relatat \xc3\xaen Biblie, \xc3\xaen Genez\xc4\x83 capitolul 22, dar \xc8\x99i \xc3\xaen Coran. Diferen\xc8\x9ba principal\xc4\x83 const\xc4\x83 \xc3\xaen faptul c\xc4\x83 spre deosebire de Biblie unde se spune c\xc4\x83 Isaac este fiul ce urma s\xc4\x83 fie sacrificat, \xc3\xaen Coran nu se specific\xc4\x83 numele fiului lui Avraam. Majoritatea teologilor \xc8\x99i \xc3\xaenv\xc4\x83\xc8\x9ba\xc8\x9bilor musulmani cred \xc3\xaens\xc4\x83 c\xc4\x83 este vorba despre Ismael, fratele mai mare al lui Isaac.\n_START_SECTION_\nTradi\xc8\x9bii \xc8\x99i practici\n_START_PARAGRAPH_\n\xc3\x8en prima zi de s\xc4\x83rb\xc4\x83toare congrega\xc8\x9bia, format\xc4\x83 din b\xc4\x83rba\xc8\x9bi, se adun\xc4\x83 \xc3\xaen moschee pentru a \xc3\xaendeplini \xc3\xaempreun\xc4\x83 prima rug\xc4\x83ciune de diminea\xc8\x9b\xc4\x83, dup\xc4\x83 care urmeaz\xc4\x83 rug\xc4\x83ciunea special\xc4\x83 de Bayram. Dup\xc4\x83 finalizarea rug\xc4\x83ciunilor ace\xc8\x99tia se felicit\xc4\x83 \xc3\xaen moschee \xc8\x99i apoi se \xc3\xaendreapt\xc4\x83 spre casele lor, moment din care \xc3\xaencepe oficial s\xc4\x83rb\xc4\x83toarea. Toat\xc4\x83 lumea, \xc3\xaembr\xc4\x83cat\xc4\x83 \xc3\xaen haine noi \xc3\xae\xc8\x99i viziteaz\xc4\x83 rudele, \xc3\xaen special cele v\xc3\xa2rstnice. Este un prilej de bucurie, apropiere, iertare \xc8\x99i \xc3\xaemp\xc4\x83care._NEWLINE_\xc3\x8en acela\xc8\x99i timp, dup\xc4\x83 rug\xc4\x83ciunea de Bayram, p\xc3\xa2n\xc4\x83 la apusul celei de-a treia zi de s\xc4\x83rb\xc4\x83toare, cei care \xc3\xae\xc8\x99i permit, sacrific\xc4\x83 un animal (Kurban) pe care \xc3\xael \xc3\xaempart cu cei nevoia\xc8\x99i, cu rude \xc8\x99i vecini.\n_START_SECTION_\nCondi\xc8\x9bii de sacrificare\n_START_PARAGRAPH_\nAnimalul sacrificat poate fi doar: oaie, vac\xc4\x83, bivol, capr\xc4\x83 sau c\xc4\x83mil\xc4\x83, depinde de specificul zonei sau a situa\xc8\x9biei financiare a celui care ofer\xc4\x83 sacrificiul. V\xc3\xa2rsta minim\xc4\x83 a Kurbanului trebuie s\xc4\x83 fie precum urmeaz\xc4\x83: oaia \xc8\x99i capra peste un an, vaca \xc8\x99i bivolul peste doi ani, iar c\xc4\x83mila peste cinci ani. Animalul legat la ochi se a\xc8\x99az\xc4\x83 pe partea st\xc3\xa2ng\xc4\x83, cu capul \xc3\xaendreptat spre Kabaa \xc8\x99i se sacrific\xc4\x83 rapid, printr-o singur\xc4\x83 lovitur\xc4\x83, f\xc4\x83r\xc4\x83 a-l face s\xc4\x83 sufere. Ritualul este precedat de rostirea unor rug\xc4\x83ciuni specifice, dintre care cea mai important\xc4\x83 este: \xe2\x80\x9dBismillah Allah\xc3\xbc ekber\xe2\x80\x9d (Cu numele lui Allah, Allah este Mare)._NEWLINE_Kurbanul se \xc3\xaemparte \xc3\xaen trei p\xc4\x83r\xc8\x9bi din care una r\xc4\x83m\xc3\xa2ne familiei, una se ofer\xc4\x83 rudelor \xc8\x99i cealalt\xc4\x83 parte nevoia\xc8\x99ilor."